TÁJÉKOZTATÓ IDEGENFORGALMI ADÓ BEVALLÁSÁRÓL
1. Kinek kell idegenforgalmi adót fizetnie?
1.1. Annak a magánszemélynek, aki nem állandó lakosként Budapest Főváros IX. kerület Ferencváros Önkormányzatának (a továbbiakban: önkormányzat) illetékességi területén található kereskedelmi vagy magánszálláshelyen legalább egy vendégéjszakát eltölt.
1.2. Az idegenforgalmi adókötelezettség körébe nem tartozik bele a nem szálláshely-szolgáltatás rendeltetésű ingatlan tartós tartózkodás céljából történő használatba adása 
a) lakásbérlet
b) házbérlet
c) albérlet 
d) ágybérlet 
keretében.
2. Ki mentesül a fizetési kötelezettség alól?
2.1. A helyi adókról szóló 1990. évi C. törvény alapján mentes az adó alól:
2.1.1. A 18. életévét be nem töltött magánszemély.
2.1.2. A gyógyintézetben fekvőbeteg szakellátásban részesülő vagy szociális intézményben ellátott magánszemély.
2.1.3. A közép- és felsőfokú oktatási intézménynél tanulói vagy hallgatói jogviszony alapján, hatóság vagy bíróság intézkedése folytán, a szakképzés keretében, a közszolgálati kötelezettség teljesítése, vagy a településen székhellyel, vagy telephellyel rendelkező vállalkozó esetén vállalkozási tevékenység vagy ezen vállalkozó munkavállalója által folytatott munkavégzés céljából az önkormányzat illetékességi területén tartózkodó magánszemély. 
2.1.4. Aki az önkormányzat illetékességi területén lévő üdülő tulajdonosa vagy bérlője, továbbá a használati jogosultság időtartamára a lakásszövetkezet tulajdonában álló üdülő használati jogával rendelkező lakásszövetkezeti tag, illetőleg a tulajdonos, a bérlő hozzátartozója, valamint a lakásszövetkezet tulajdonában álló üdülő használati jogával rendelkező lakásszövetkezeti tag használati jogosultságának időtartamára annak a Polgári Törvénykönyv szerinti hozzátartozója. 
2.1.5. Az egyházi jogi személy tulajdonában lévő építményben, telken vendégéjszakát – kizárólag az egyházi jogi személy hitéleti tevékenységéhez kapcsolódó részvétel céljából – eltöltő egyházi személy.
2.1.6. Honvédelmi szervek, a rendvédelmi feladatokat ellátó szervek vagy a polgári nemzetbiztonsági szolgálatok állományába tartozó személy hozzátartozója, ha a vendégéjszakát az állomány tagjának látogatása miatt tölti a szolgálatteljesítés vagy a munkavégzés helye szerinti településen lévő, a honvédelmi vagy rendvédelmi feladatokat ellátó szerv, vagy a polgári nemzetbiztonsági szolgálat rendelkezése alatt álló, szolgálati érdekből fenntartott szálláshelyen, feltéve, ha a településen való szolgálatteljesítés, munkavégzés időtartama legalább egybefüggő 30 nap.
2.2. A mentességeket nyilatkozattal és nyilvántartással kell igazolni. Az adómentességre igényt tartó magánszemély az adatszolgáltatásra nem köteles, de ha az adatait és igazolását nem mutatja be (önkéntes adatszolgáltatás) az adóbeszedésre kötelezettnek, akkor a mentességet nem veheti igénybe. Az adómentességet a szállásadó csak a vendég által szabályszerűen kitöltött nyilatkozat alapján érvényesítheti.
3. Ki köteles beszedni az idegenforgalmi adót?
3.1. A fizetendő adót: 
3.1.1.  a szálláshely ellenérték fejében történő átengedése esetén a szállásdíjjal együtt a szállásadó, 
3.1.2. a szálláshely vagy bármely más ingatlan ingyenesen történő átengedése esetén a szálláshellyel, ingatlannal rendelkezni jogosult az ott-tartózkodás utolsó napján 
(a továbbiakban együtt: adóbeszedésre kötelezett) szedi be. 
3.2. Az adóbeszedésre kötelezett az adókötelezettség keletkezését, annak bekövetkezésétől számított 15 napon belül jelenti be az önkormányzati adóhatóságnak.
4. Az idegenforgalmi adó alapja
Az idegenforgalmi adó alapja a megkezdett vendégéjszakára eső szállásdíj (a szálláshely általános forgalmi adóval csökkentett ára a kötelező reggeli és egyéb szolgáltatások nélkül), ennek hiányában a szállásért bármilyen jogcímen (például: üdülőhasználati jog) fizetendő ellenérték (például: üzemeltetési költség).
5. Az idegenforgalmi adó mértéke
A megkezdett vendégéjszakára eső szállásdíj 4%-a. A Htv. szerint a szállásdíj a szálláshely általános forgalmi adóval csökkentett ára a kötelező reggeli és egyéb szolgáltatások nélkül.
6. Eljárási díj
Az eljárás illetékmentes.
7. Az idegenforgalmi adóbevallás benyújtásának módja
7.1. Elektronikus úton – az elektronikus kapcsolattartásra kötelezett adóalany, valamint az elektronikus kapcsolattartásra nem kötelezett természetes személy adóalany saját választása szerint – az E-Önkormányzat Portálon (E-Önkormányzat Portál). Az E-Papír szolgáltatás igénybevételével benyújtott bevallás be nem nyújtottnak kell tekinteni.
7.2. Postai úton – az elektronikus kapcsolattartásra nem kötelezett természetes személy adóalany − (Budapest Főváros IX. Kerület Ferencváros Polgármesteri Hivatal, 1093 Budapest, Bakáts utca 8.)
7.3. Személyesen – az elektronikus kapcsolattartásra nem kötelezett természetes személy adóalany − az Adóhatósági Csoport hivatali helyiségében (1093 Budapest, Bakáts utca 8. szám alatt a földszinti irodában) ügyfélfogadási időben (hétfő 13:00-17:30, szerda 8:00-16:00, péntek 8:00-12:00).
8. Az idegenforgalmi adóbevallás benyújtása
8.1. A bevallásnyomtatvány az E-Önkormányzat Portálon (E-Önkormányzat Portál) a BUDAPEST FŐVÁROS IX. KERÜLET FERENCVÁROS ÖNKORMÁNYZATA kiválasztásával érhető el, a legördülő menüből: Adóügyi ágazat és Idegenforgalmi adó ügytípus.
8.2. A bevallásnyomtatvány elérhető az Önkormányzat honlapján (ferencvaros.hu) is.
8.3. Az adóbeszedésre kötelezettnek az idegenforgalmi adóról a tárgyhónapot követő hónap tizenötödik napjáig kell adóbevallást benyújtania.
9. Az idegenforgalmi adó megfizetése
9.1. Az adóbeszedésre kötelezett az általa beszedett vagy beszedni elmulasztott idegenforgalmi adót az adóbevallás benyújtására nyitva álló határnapig − azaz a tárgyhónapot követő hónap 15. napjáig − fizeti meg.
9.2. Az idegenforgalmi adó befizetése Budapest Főváros IX. kerület Ferencváros Önkormányzata idegenforgalmi adó számlájára (10401196-00029062-00000007) történő utalással teljesíthető. A közleményben kérjük feltüntetni az adószámot/adóazonosító jelet/mutatószámot.
9.3. Ha a helyi adóban az esedékes adó összege az 1000 forintot nem éri el, akkor azt az adóalanynak kizárólag akkor kell megfizetnie, amikor a meg nem fizetett és a jövőben esedékessé váló adó együttes összege az 1000 forintot eléri. Az 1000 forintot el nem érő, korábban esedékessé vált adó után – az adónemben 1000 forintot elérő adófizetési kötelezettség esedékességéig – késedelmi pótlék nem számítható fel. 
9.4. A fizetési határidő leteltekor az önkormányzati adóhatóság ellenőrzi, hogy a befizetés megtörtént-e. Az adó határidőben történő megfizetésének elmulasztása esetén késedelmi pótlék kerül megállapításra. Ha az adóbeszedésre kötelezett adóbeszedési kötelezettségét részben vagy egészben elmulasztotta, vagy a beszedett, illetve megállapított és levont adót nem fizette meg, késedelmi pótlék mellett 50%-ig terjedő mulasztási bírságot fizet. A bírság alapja a beszedni, levonni, illetve megfizetni elmulasztott adó összege. 
9.5. Abban az esetben, ha az adóbeszedésre kötelezett nem fizeti meg az idegenforgalmi adó összegét, akkor felszólításra kerül az elmulasztott cselekmény pótlására. Amennyiben az adóbeszedésre kötelezett ennek ellenére sem teljesíti az adófizetési kötelezettségét, akkor az önkormányzati adóhatóság végrehajtási eljárást indít a hátralék behajtása érdekében.
10. Bővebb információ
Ha az E-Önkormányzat Portálon (E-Önkormányzat Portál), illetőleg az önkormányzat honlapján (ferencvaros.hu) elérhető információkon túl segítségre van szüksége személyesen (ügyfélfogadási időben: hétfő 13:00-17:30, szerda 8:00-16:00, péntek 8:00-12:00, az Adóhatósági Csoport hivatali helyiségében: 1093 Budapest, Bakáts u. 8. szám alatt a földszinti irodában) vagy telefonon (36 1 215-1077/427) is állunk rendelkezésre.
11. Vonatkozó jogszabályok
11.1. a Polgári Törvénykönyvről szóló 2013. évi V. törvény (Ptk.)
11.2. a digitális államról és a digitális szolgáltatások nyújtásának egyes szabályairól szóló 2023. évi CIII. törvény (Dáptv.)
11.3. az adózás rendjéről szóló 2017. évi CL. törvény (Art.)
11.4. az adóigazgatási rendtartásról szóló 2017. évi CLI. törvény (Air.)
11.5. a helyi adókról szóló 1990. évi C. törvény (Htv.) 
11.6. a Budapest Főváros IX. kerület Ferencváros Önkormányzata Képviselő testületének az idegenfogalmi adó helyi bevezetéséről szóló 38/2010. (XII. 31.) önkormányzati rendelete

